**Анотации към отделните глави на учебника**

**по Икономика на здравеопазването**

**I Икономическата наука**

В първа глава се разглеждат съдържанието на понятието “икономика”, трите основни икономически въпроса – какво, как и за кого да се произвежда, предметът и основния метод на икономическата наука, основните съставни части на икономическата наука.

**II Основни икономически понятия и категории**

Основните икономически понятия и категории се изясняват във всички раздели на настоящия учебник в хода на излагане на конкретните икономически проблеми. В тази глава се разглеждат общите икономически термини, концепции и закони, които служат като база за изясняване на специфичната материя.

**III Пазарен механизъм - търсене, предлагане, равновесие**

В трета глава се разглежда пазарната система: цени, конкуренция, видове пазари, пазарно търсене, закон за търсенето, методи за измерване на търсенето, еластичност на търсенето, неценови фактори на търсенето, пазарно предлагане, закон за предлагането, еластичност на предлагането, неценови фактори на предлагането, пазарно равновесие и неравновесие.

**IV Типове икономически системи**

В четвърта глава се разглежда същността на националното стопанство. Представени са основните типове икономически системи: свободно пазарно стопанство, централизирано планово стопанство, смесено стопанство с техните ключови характеристики. Изяснено е как се определя състоянието на икономиката и същността на показателите брутен вътрешен продукт (БВП) и брутен национален продукт (БНП).

**V Икономиката на здравеопазването като научна дисциплина**

В пета глава се разглежда възникването на икономиката на здравеопазването като научна дисциплина, предмета и метода на икономиката на здравеопазването и основните задачи на икономиката на здравеопазването.

**VI Здраве и здравеопазване**

В шеста глава се изяснява същността на понятията здраве и здравеопазване, как се измерва здравето, значението на здравеопазването за хората, стойността на доброто здраве, понятията полезност, стойност и предпочитания, както и методите за измерване на предпочитанията.

**VII Типове икономически системи в здравеопазването**

В седма глава са представени класификации на здравните системи в света и техните основни параметри. Разгледани са ключовите характеристики на системите Семашко, Бевъридж, Бисмарк и Кенеди и са анализирани техните прилики и разлики. Представени са либералните и егалитарните възгледи за здравните системи.

**VIII Търсене и предлагане в здравеопазването. Особености на пазара на здравни услуги**

В осма глава се изяснява спецификата на търсенето на здравни услуги, моралния риск и методите за измерване на търсенето на здравни услуги. Специално внимание е отделено на модела на Майкъл Гросман за търсенето на здраве. Разгледани са понятията предлагане на здравни услуги, неценови детерминанти на предлагането на здравни услуги, вертикална интеграция, индуцирано търсене и особеностите на пазара на здравни услуги.

**IX Ефективност в здравеопазването. Методи за икономическа оценка.**

В девета глава се изясняват понятията ефективност в здравеопазването, икономическа оценка и оценка на справедливостта. Подробно са представени основните методи за икономическа оценка в здравеопазването: анализ „разход-полза” (СВА), анализ „разход-резултат” (СЕА), анализ „разход-полезност” (CUA) и анализ “минимизиране на разходите” (СМА).

**X Измерване на здравния резултат**

В десета глава се разглеждат начините за идентифициране, измерване и оценяване на степента на здравните подобрения – от медицинска гледна точка (непарични резултати) и в парични единици. Специално внимание е отделено на въпроса за съпоставимостта на различните измерители. Освен абсолютната стойност на здравето, тук се разглеждат и начините за оценка на производствените ползи от връщането на хората на работа в резултат на възстановеното здраве.

**XI QALY: усъвършенстван измерител на здравето**

В единадесета глава се изяснява същността на QALY. Представен е алгоритъма за изчисляване на QALY. Разгледани са методите за оценка на качеството на живота – визуална аналогова скала, стандартна лотария, времева размяна, персонална размяна. Разгледан е и показателят DALY като един не толкова усъвършенстван обратен QALY.

**XII Финансиране на здравеопазването**

В дванадесета глава се изяснява същността на финансирането. Представени са триъгълникът на здравеопазването и финансовото уравнение. Направена е обща характеристика на системите за финансиране на здравеопазването. Разгледани са паричните потоци при финансирането на здравни услуги – набиране на финансови средства, създаване на фонд от ресурси и закупуване на здравни услуги. Посочени са изискванията към начините на финансиране на здравеопазването.

**XIII Заплащане на изпълнителите на здравни услуги**

В тринадесета глава се разглеждат същността на системите за заплащане на изпълнителите на здравни услуги, основните изисквания към тях и класификации на системите. Представени са ключовите характеристики на системите за заплащане на изпълнителите в извънболничната и болничната помощ, съвременните тенденции и нерешените проблеми, както и подходите за дефиниране на здравния продукт и заплащане на изпълнителите на медицинска помощ.

**XIV SWOT анализ в здравеопазването**

В четиринадесета глава са представени същността и задачите на SWOT-анализa в здравеопазването, субектите и обектите на SWOT-анализа, вътрешния фокус на анализа (контролируемите от организацията фактори), външния фокус на анализа (неконтролируемите фактори на външната среда с пряко и непряко въздействие върху организацията) и основните въпроси и показатели при SWOT-анализа.